b'\n_START_ARTICLE_\nPininfarina\n_START_PARAGRAPH_\nCarrozzeria Pininfarina (BIT: PINF) on italialainen Torinossa sijaitseva suunnitteluyritys ja autojen korimuotoilija sek\xc3\xa4 erikoisautojen valmistaja. Pininfarinan perusti vuonna 1930 korimuotoilija Battista \xe2\x80\x9dPinin\xe2\x80\x9d Farina. H\xc3\xa4nen poikansa Sergio Pininfarina johti yrityst\xc3\xa4 vuosina 1966\xe2\x80\x932001. Sergio kuoli 85-vuotiaana vuonna 2012. H\xc3\xa4nen poikansa Andrea Pininfarina toimi yrityksen johdossa kuolemaansa saakka vuoteen 2008 ja nyky\xc3\xa4\xc3\xa4n yrityst\xc3\xa4 johtaa Andrean nuorempi veli Paolo Pininfarina. Yritys s\xc3\xa4ilyi pitk\xc3\xa4\xc3\xa4n perheen omistuksessa. Joulukuussa 2015 uutisoitiin kuitenkin intialaiseen monialayritys Mahindra Groupiin kuuluvan ajoneuvokonserni Mahindra & Mahindran ostavan Pininfarinan noin 168 miljoonan euron kaupalla._NEWLINE_Pininfarina on suunnitellut automalleja monelle autonvalmistajalle, erityisesti Ferrarille, Maseratille, Cadillacille, Alfa Romeolle, Fiatille, Peugeot\xe2\x80\x99lle sek\xc3\xa4 Lancialle._NEWLINE_Pininfarina on muotoillut muutakin kuin autoja. Sill\xc3\xa4 on muun muassa sopimus Motorolan kanssa k\xc3\xa4nnyk\xc3\xb6iden muotoilusta, ja se on muotoillut Suomessa nimell\xc3\xa4 Sr2 k\xc3\xa4yt\xc3\xb6ss\xc3\xa4 olevan sveitsil\xc3\xa4isen s\xc3\xa4hk\xc3\xb6veturin Lok 2000 / Re 460. 1970\xe2\x80\x931980-lukujen taitteessa Pininfarina muotoili traktoreita Fiat-yhtym\xc3\xa4lle. My\xc3\xb6s vuoden 2006 Torinon talviolympialaisten olympiatulen pidike on Pininfarinan luomus.\n_START_SECTION_\nPininfarina Ruotsi\n_START_PARAGRAPH_\nVuonna 2006 Volvo C70:st\xc3\xa4 tuli ensimm\xc3\xa4inen Pininfarinan valmistama auto Italian ulkopuolella. Yritykset muodostivat Pininfarina Sverige AB -yhti\xc3\xb6n Uddevallaan, Ruotsiin. Yhteenliittym\xc3\xa4n omistavat Pininfarina 60\xc2\xa0% ja Volvo 40\xc2\xa0%.'